Finansies kelder Springbok-museum | Netwerk24
Deur Sportredaksie 01 Maart 2019 19:12
Die Springbok-museum by die Kaapstadse waterfront gaan aan die einde van die maand sy deure sluit. Foto: Gallo Images
Die Springbok-museum by die Waterfront in Kaapstad gaan sy deure sluit nadat die Suid-Afrikaanse Rugbyunie (Saru) 'n "pynlike besluit" moes neem.
"Dit is ongelukkig die ekonomiese realiteit," het Jurie Roux, Saru se uitvoerende hoof, in 'n verklaring gesê.
Hy sê hulle het in hul doel geslaag met die museum, The Springbok Experience.
"Dit het 'n ervaring van wêreldgehalte gebied en het onder meer die verborge storie van swart rugby vertel.
Dit het 'n ervaring van wêreldgehalte gebied en het onder meer die verborge storie van swart rugby vertel.
"Die museum het jaarliks pryse gewen en ons het 200 000 besoekers gehad die afgelope net meer as vyf jaar. Almal was beïndruk met die storie wat ons vertel het en die wyse waarop ons dit gedoen het.
"Die ekonomiese landskap waarbinne Suid-Afrikaanse rugby bedryf word, het aansienlik verander sedert ons die museum in 2012 begin beplan het.
"Ons kon die uitgawe bybring, maar dit het nou 'n uitdaging vir ons geword. Om uitgawes te besnoei moes ons noodgedwonge die moeilike besluit neem."
Jurie Roux, die uitvoerende hoof van die Suid-Afrikaanse Rugbyunie. Foto: Gallo Images
Roux sê hulle het lank met verskeie aandeelhouers gesels, maar hul het uiteindelik geen keuse gehad nie.
Hy het die skenkers – waaronder die kapteins van die Bokspanne wat die Wêreldbeker gewen het, Francois Pienaar en John Smit, bedank.
Pienaar en Smit het albei die truie wat hulle in 1995 en 2007 gedra het, aan die museum geleen.
Daar was ook talle ander entoesiaste en versamelaars wat waardevolle items aan die museum gebied het.
"Ek wil hulle almal bedank, van die liefhebbers tot die nuuskieriges van oor die wêreld wat die museum die afgelope vyf en 'n half jaar besoek het.
"Ek dink ons het baie mense verras en tevrede gelaat en dit het die storie van Suid-Afrikaanse rugby na buite uitgedra.
"Dit is 'n baie hartseer dag in Suid-Afrikaanse rugby."
Saru het bekend gemaak dat toegang gratis is wees tot 31 Maart.
Die museum is weekliks (behalwe Maandae) oop van 09:00 tot 17:00.
Meer oor: Francois Pienaar | Jurie Roux | V&A Waterfront | Geld | Springbokke | Waterfront | Museum | Saru | Rugby